Periklész Attenaiosz

```
Az istenek félik a démosz hatalmát, ezért gyűlölik őt és ezért büntetik őt. Vagy mi emelkedünk Árkádia kies csúcsaira, vagy az istenek: a veszteseket a Tartarosz bugyrainak kénes kipárolgásai várják. S ami utána jön: az Örök Béke. (Részlet a Homonnaia-ból).

```

### Fiatalkora

Periklész Attenaiosz az apokalipszis utáni 67. évben született Attenai polisztában. Édesapja, Konsztaninosz gyapjúkereskedő volt, édesanyja, Myrtia pedig a helyi piacon árulta apja portékáit. Az ijfú Periklész már 5 évesen autodidakta módon elsajátította az írás művészetét, tudása kiemelkedett kortársai közül- igaz, az ősi iratok veszte után olvasnivalók helyett gyakran maga alkotott szövegeket. Szülei korán felismerték fiuk tehetségét, ezért amint lehetett, az államigazgatásban lévő kapcsolataik által igyekeztek a lehető legjobb neveltetésben részesíteni. A serdülő ifjú aztán 12 éves korában, kalandos előzmények után és szülei fájó szíve ellenére a Kalypso kereskedelmi gályán szolgált nyolc teljes éven át. Utazásai során bejárta -szinte- egész Aeterniát, megfordult minden fontosabb kikötőben, ennek köszönhetően társalgási szinten megtanulta az összes fontosabb aeterniai kereskedőnép nyelvét. A nyolcadik év végén máig ismeretlen nemzetiségű kalózok elsüllyesztették a Kalypsót, annak legénységét, így őt magát is, rabszolgának adták el. A hajótörés után 751 napot töltött a szárazföldön, ezúttal a kontinens belsejében bolyongva. Egy vén jósnő, bizonyos Emanoula Karachtiszu két év és egy hónapnyi fogság után kivásárolta őt rabszolgaságából. A szabadságát visszanyert Periklész a következő hónapokban megtervezte még élő rabtársai kiszabadítását, majd némi szerencse közreműködésével mindezt sikeresen véghez is vitte. A mindössze tizenegy fős társaság azóta is a politikus legbelsőbb tanácsadói körét képezi.

### Hazatérés, tanulmányok és közélet

Periklész 11 év távollét után tért vissza Attenaibe- ekkorra már jórészt mindenki halottnak hitte. Szülei még éltek, ám apja szinte megvakult, mégis: a család újraegyesülése mindannyiuk számára életük legboldogabb pillanatává lett. Konsztantinosz papa három évvel később hunyt el, Myrtia mama pedig nem sokkal fia 29. születésnapja előtt.

A sok-sok évnyi bolyongás után visszatérő fiatal férfi lényegében újratanult helténnek lenni. Az ismét bővülni kezdő irodalom és művészi élet, a régi legendák, mondák és mítoszok torz maradványait a kollektív emlékezetből ismét papírra vető múltmegőrző erőfeszítéseknek köszönhetően a heltén kultúra lassan felfelé ívelt. Periklész pedig csak olvasott, olvasott és olvasott, miközben kikötői tolmácsként kereste kenyerét. Ezidőtájt határozta el, hogy megírja és kiadja utazásainak történetét, amelyet végül a politikai és filozófiai nézeteit tömörítő Hommonnaia első részeként lett ismert. A Homonnaia két év alatt készült el, a mű végül országos ismertséget hozott és Periklész élő legendává vált. A társaival időközben hajóácsműhelyet alapító Periklész egyre gyakrabban került a politikai elit kereszttüzébe, mert a sztratégoszok és demagógok féltek a csillagként ívelő pályájú kihívótól.

### A fősztratégosz

Valamivel több, mint egy évvel anyja halála után kezdett intenzív kampányba a fősztratégoszi címért, melyet kimagasló, 60%-os fölénnyel nyert meg. Az azóta háromszor is újraválasztott Periklész elsődleges célja az apokalipszis okainak feltárása, az elveszett ősi értékek megtalálása és Helesztén önállóságának biztosítása, a sziget egységének megteremtése és a heltén emberek életkörülményeinek javítása. A titokzatos, semmiből felemelkedő államfő az arisztokrácia körei közt számos ellenségnek örvend, legádázabb ellenfele Iannisz Palagiosz sztratégosz.

Periklész ateista, és harcot hirdetett az istenek ellen. A heltének körében népszerű az a nézet, hogy a civilizációjuk bukását okozó kataklizmát az istenek okozták, amiért a démosz átvette az uralmat a türannoszok felett. Ez egy belső ellentétet okoz a vallásosabb nagypolgári és arisztokrata körök, valamint a radikális kispolgárság és szegényparasztság között- míg Periklész fő támaszát az utóbbiak, Ianniszét az előbbiek alkotják. A külpolitikai kérdésekben azonban egységes álláspontot képvisel minden nagyobb hatalmi csoport.

Perikész és sztratégoszai alapvetően osztják azt a heltén álláspontot, hogy Aeternia lakosai jobbára barbárok, akiket ugyan nem vetnek meg és nem néznek le, de hűvös távolságtartással kezelnek. Ennek megfelelően az ország igyekszik távoltartani magát a kontinens belső ügyeitől- leszámítva a kultúrexpanziót és a reálpolitikai lépéseket.